text: 14-årig pige forfulgt af onanerende blotter
  01 juli 2017 kl. 20.25
  En pige på 14 år blev lørdag krænket af en mand i toget, da han pludselig blottede sig for hende, onanerede og senere fulgte efter hende.
  En togtur fra Tjæreborg til Esbjerg udviklede sig til en rigtig grim oplevelse for en 14-årig pige. Mens hun sad for sig selv i toget, kom en cirka 50 årige mand hen til hende og blottede sig. Han begyndte også at onanere, mens pigen sad foran ham. 
  - Pigen stod af toget i Esbjerg, hvor blotteren fulgt efter, så hun søgte tilflugt hos en veninde i nærheden af banegården, oplyser vagtchefen ved Syd- og Sønderjyllands Politi, Erik Lindholdt, til TV SYD.
  Pigen har beskrevet blotteren til at være en mand på cirka 50 år, udenlandsk af udseende og iført lys camouflagejakke og mørkeblå jeans.
  Politiet vil meget gerne høre, hvis nogen ser eller har set blotteren. 
  Politiet har ingen mistænkte, men beskrivelsen passer på en blotter, der tidligere har været i Vongsbølparken i Esbjerg.
  